Jose Angel Altzuguren

Jose Angel Altzuguren Perurena, ezizenez Kotto (Bera, 1965/1966 - Soria, 2005eko urriaren 31), euskal kulturaren aldeko aktibista izan zen, Berako zinegotzia eta mendizalea. Espainiako Auzitegi Nazionalak ETAren mugako aparatuan kolaboratzearren kondenatua, behin baino gehiagotan atxilotu eta torturatu zuten. Bigarren atxiloaldian, egun gutxira, hilik agertu zen Soriako espetxean. 

Haren heriotzak biziki asaldatu zuen Bera, eta greba orokorra eta hainbat omenaldi eragin.Bere kasua torturaren Euskal Herriko erabileraren ikurtzat jo da.

 Jarduera politikoa eta azken urteak 
80ko hamarkadan, Jose Angel Altzuguren Herri Batasunako zinegotzia izan zen Beran. Espainiako Auzitegi Nazionalaren sententziaren arabera, mugalari lanetan aritu omen zen 1996tik Guardia Zibilak 2001eko martxoaren 23an atxilotu zuen arte. 2001eko martxotik 2005eko ilbeltzera, espetxean izan zen. 

Kotto 2005eko ilbeltzean utzi zuten libre, eta omenaldi beroa egin zioten herritarrek eta lagunek. Espainiako espetxeetako iturriek ziotenez, bi urte zituen egiteko espetxean. 2005eko urriaren 22an, Jose Angel berriz atxilotu zuten, eta Iruñera preso eraman; gero, ordea, Soriako espetxera lekualdatu zuten. Bertan, hilik agertu zen urkatuta ziegan. 

Hil kapera jarri zioten Berako Herriko Etxean eta azaroaren 5ean agur ekitaldi jendetsua eta hunkigarria egin zioten Beran. Kottoren heriotzak gogor astindu zuen Berako herria eta ingurua. Herritarren erantzuna ez zen hutsean gelditu: milaka lagun bildu ziren manifestazioan Beran, elkarretaratze jendetsuak, greba orokorra, besteak beste.

Jose Angel Altzuguren Kottoren inguruko irudiak (Bera)

 Oroimena 
Heriotzaren hamargarren urteurrenean, sorterrian, Beran, hainbat ekimen antolatu zituzten Altzugurenen oroigarri, hala nola mahai-ingurua , bazkaria eta mendi irteera. Heriotzaren hogeigarren urteurrenean ere, ekitaldi eta ekintzak antolatu ziren Altzugurenen oroimenez. Imanol Larrañaga herritarrak eta lagunak azaldu zuenez, ekitaldi zikloa antolatu zuten, «alde batetik, bere ingurukook Kotto oroitzeko, horrek on egiten digulako, eta bertzetik, jendeak ez atzentzeko». 

Espidobaita elkarteak haren bizitzari buruzko dokumentala prestatzen ari zela iragarri zuen. 2026ko martxoaren 13an, Gutun bat Kottori dokumentala zen estreinatzekoa.

 Erreferentziak 

 Ikus, gainera 

 Euskal preso politikoa (1978-egun)
 Tortura Euskal Herrian

 Kanpo estekak 

 Kottori buruzko dokumentala egiteko herri ekimena (YouTubeko teaserra)
 Kottori buruzko dokumentalaren aurrerapena (YouTubeko laburpena)

Kategoria:Beratarrak
Kategoria:Euskal Herriko gatazkan torturatuak
Kategoria:Euskal Herriko alpinistak
Kategoria:Urkatuz hildakoak